הווארד זין

הווארד זִין (באנגלית: Howard Zinn; 24 באוגוסט 1922, ברוקלין, ניו יורק – 27 בינואר 2010, סנטה מוניקה, קליפורניה) היה היסטוריון יהודי-אמריקאי, פרופסור להיסטוריה ולמדע המדינה, אקטיביסט ומחזאי. הוא ידוע בעיקר כמחבר של רב המכר "היסטוריה עממית של ארצות הברית" (1980). זין היה פעיל בתנועה לזכויות האזרח של ארצות הברית ובתנועה האנטי-מלחמתית בארצות הברית.

זין כתב עשרים ספרים, וכיהן כפרופסור מן המניין ופרופסור אמריטוס בפקולטה למדע המדינה באוניברסיטת בוסטון. הוא התגורר במסצ'וסטס עם אשתו, האמנית רוזלין זין. לזוג שני ילדים. אשתו שימשה כעורכת של ספרים ומאמרים רבים של זין.
ביוגרפיה
הווארד זין נולד ברובע ברוקלין בניו יורק במשפחה יהודית. אביו, אדי זין, היגר לארצות הברית מאוסטרו-הונגריה זמן קצר לפני פרוץ מלחמת העולם הראשונה. אמו, ג'ני רבינוביץ', היגרה לארצות הברית מעיר אירקוצק שברוסיה. הווארד סיים בית ספר תיכון בברוקלין בשנת 1940 והחל לעבוד במספנה של ניו יורק. בתחילת 1942 הוא התנדב לשירות בצבא ארצות הברית, בעקבות התקיפה היפנית בפרל הארבור. הוא עבר קורס טיס בחילות האוויר של צבא ארצות הברית והוצב כמטילן בקבוצת ההפצצה מס' 490 של חיל האוויר השמיני. הווארד זין נטל חלק במבצעי הפצצה בגרמניה, צרפת, הונגריה וצ'כוסלובקיה.
התנועה לזכויות האזרח
בשנת 1956, זין מונה ליושב ראש המחלקה להיסטוריה ומדעי החברה במכללת ספלמן, שם לקח חלק בתנועה לזכויות האזרח. אחד ממאבקיו היה נגד המנהג של ארגוני היסטוריה מדרום ארצות הברית לערוך מפגשים בבתי מלון בהם מתקיימת הפרדה גזעית. הוא שימש גם כיועץ לארגון "הוועדה הסטודנטיאלית המתאמת הלא-אלימה", ולאחר מכן כתב ספר על הארגון.

אף על פי שלזין הייתה קביעות במכללה, הוא פוטר ביוני, 1963, לאחר שעמד לצד סטודנטים שנאבקו בגזענות. זין תיאר את שנותיו במכללת ספלמן כמשמעותיות ביותר עבורו.

בעת שהותו בספלמן צפה זין – וכתב על – כ-30 הפרות של התיקון הראשון והתיקון ה-14 של חוקת ארצות הברית בעיר אולבני שבמדינת ג'ורג'יה. מבין ההפרות אפשר למנות את הפרת הזכות לחופש הביטוי, חופש ההתארגנות והגנה שווה על ידי החוקים. במאמר שכתב על התנועה לזכויות האזרח באולבני, זין מתאר את האנשים שהשתתפו בנסיעות לחירות למען ביטול ההפרדה הגזעית, ועל ההימנעות של הנשיא, ג'ון פיצג'רלד קנדי מאכיפת החוק. זין ציין גם שמשרד המשפטים בראשות רוברט קנדי, וה-FBI בראשות ג'יי אדגר הובר לא מנעו מתומכי ההפרדה הגזעית לנהוג באלימות כלפי המתנגדים אליה. בשנת 1979 ביחד עם פרנסס פוקס פיבן הוא תמך בשביתת עובדי אוניברסיטת בוסטון בה עבד.

זין כתב לעיתים קרובות על המאבק למען זכויות האזרח, הן כמשתתף, והן כהיסטוריון, ובתחילת שנות ה-60 של המאה ה-20 הוא לקח חופש מהוראה וכתב שני ספרים בנושא. בספריו, זין מתאר כיצד ההתבצרויות כנגד ההפרדה הגזעית היו ביוזמת הסטודנטים, ובמובן זה היו עצמאיות ונבדלות מההתארגנויות הוותיקות הממוסדות יותר למען זכויות האזרח.

הוא חזר למכללת ספלמן בשנת 2005 על מנת לשאת את הנאום לסטודנטים שסיימו את לימודיהם. נאומו "נגד הרתעה" (Against Discouragement) זמין באינטרנט.

בשנת 2008, הצטרף לקמפיין תמיכה בסרבני המצפון לשרות בצה"ל. במכתב התמיכה כתב:

ספרו שתורגם לעברית
 היסטוריה עממית של ארצות הברית: מ-1492 ועד ימינו (תרגם מאנגלית: מתן קמינר; ערכו: ורד בן-ימי ואייל דותן), תל אביב: בבל, 2007.
 הפצצה, (תרגם מאנגלית: ארן ליביו), ספרית פועלים/ הקיבוץ המאוחד, 2012.

ההיסטוריון האמריקאי טוען נגד ההצדקה המוסרית של הפצצות מן האוויר, תוך ניתוח שני מקרים: הטלת פצצות האטום על הירושימה ונגסקי והפצצת העיר רויאן  בסוף מלחמת העולם השנייה, שבה השתתף הוא עצמו כאיש חיל האוויר.

בספרו "היסטוריה עממית של ארצות הברית" ההיסטוריון מבקר את השתתפותה של ארצות הברית במלחמת העולם הראשונה, וטוען כי ההשתתפות במלחמה נעשתה בשל צורך של ארצות הברית למצוא שווקים לתוצרת העודפת שלה, כמו כן ההיסטוריון מטיל ספק במניעים של ארצות הברית בהשתתפות במלחמת העולם השנייה ורומז לכך שהשיקולים היו מסחריים וכלכליים.

קישורים חיצוניים





 הווארד זין באתר "מכונת קריאה"
 ריאיון עם הווארד זין, באתר "מכונת קריאה"
 מאמרים מאת הווארד זין - באתר AnarchismToday.org
 ריאיון עם הווארד זין
 ראיון נוסף עם הווארד זין
 אילנה הרסטון-לוטן, לזכרו של הווארד זין, באתר הגדה השמאלית, 29 בינואר 2010


הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:ברוקלין: אישים
קטגוריה:בוגרי אוניברסיטת ניו יורק
קטגוריה:בעלי תואר דוקטור מאוניברסיטת קולומביה
קטגוריה:סגל אוניברסיטת בוסטון
קטגוריה:תאורטיקנים במדע המדינה
קטגוריה:היסטוריונים יהודים אמריקאים
קטגוריה:מחזאים אמריקאים
קטגוריה:מחזאים יהודים
קטגוריה:סופרים יהודים אמריקאים
קטגוריה:אנרכיסטים אמריקאים
קטגוריה:אנרכיסטים יהודים
קטגוריה:פעילים למען זכויות להט"ב בארצות הברית
קטגוריה:אנטי מלחמה
קטגוריה:זוכי פרס לנן: ספרי עיון
קטגוריה:יהודים אנשי הכוחות המזוינים של ארצות הברית במלחמת העולם השנייה
קטגוריה:קצינים וחוגרים בחילות האוויר של צבא ארצות הברית
קטגוריה:אמריקאים שנולדו ב-1922
קטגוריה:אמריקאים שנפטרו ב-2010